SAMBIRO 41
Davide na Sauli
Davide wakati wakoma Goliyati, Fumu Sauli yikamusankha kuti walongozgenge ŵasilikari ŵake. Davide wakawina nkhondo zinandi, ndipo wakamanyikwa chomene. Nyengo zose para Davide wakuwera ku nkhondo, ŵanakazi ŵakavinanga na kuyimba kuti: ‘Sauli wakoma masauzandi, ndipo Davide wakoma masauzandi na masauzandi!’ Sauli wakamba kumuchitira sanji Davide ndipo wakakhumbanga kumukoma.
Davide wakalizganga makora bango. Zuŵa linyake apo Davide wakalizgiranga Sauli bango, Sauli wakaponya mkondo kuti walase Davide. Davide wakaŵeka, ndipo mkondo ukagwaza chiliŵa. Kufuma pa nyengo iyi, Sauli wakayezga nthowa zinandi kuti wakome Davide. Paumaliro, Davide wakachimbira na kukabisama mu thondo.
Sauli wakatora ŵasilikari 3,000 na kuluta kukapenja Davide. Sauli na ŵasilikari ŵake ŵakanjira mu mphanji umo Davide na ŵasilikari ŵake ŵakabisama. Ŵasilikari ŵakaphalira Davide kuti: ‘Uwu ni mwaŵi winu kuti mukome Sauli.’ Davide wakaluta kwa Sauli na kudumurako munjilira wake. Sauli wakamanya yayi. Davide wati wadumurako munjilira wa Sauli, wakajiyimba mulandu kuti wakachindika yayi fumu yakuphakazgika na Yehova. Davide wakaŵazomerezga yayi ŵasilikari ŵake kuti ŵakome Sauli. Wakachemerezga kwa Sauli kuti wanguŵa na mwaŵi wakumukoma kweni wangulekera dala. Kasi Sauli wakasintha maghanoghano ghakukhumba kukoma Davide?
Yayi. Sauli wakalutilira kupenja Davide. Usiku unyake Davide na Abishayi ŵakanjira mu msasa wa Sauli na ŵasilikari ŵake. Ŵakasanga kuti Abineri uyo wakalaŵiliranga Sauli nayo wagona. Abishayi wakati: ‘Uwu ni mwaŵi withu! Lekani nimukome uyu.’ Davide wakazgora kuti: ‘Yehova ndiyo wamutimbenge Sauli. Tiyeni titore waka mkondo wake na chiŵiya cha maji, tilutenge.’
Davide wakakwera pachanya pa phiri ilo likaŵa pafupi. Wakachemerezga kwa Sauli kuti: ‘Abineri, chifukwa wuli undavikilire Fumu yako? Kasi mkondo wa fumu na chiŵiya cha maji vili nkhu?’ Sauli wakamanya mazgu gha Davide ndipo wakati: ‘Wanguŵa na mwaŵi wa kunikoma, kweni undanikome. Nkhumanya kuti uzamuŵa Fumu ya Israyeli.’ Sauli wakawelera ku nyumba yake. Kweni ni wose yayi ŵa mu banja la Sauli awo ŵakatinkhanga Davide.
“Usange ntchamachitiko, muŵe pamtende na ŵanthu wose, kuyana na umo mungafiskira. Ŵakutemweka, kuwezgera nduzga mwekha yayi, kweni mulekerani Chiuta kuti walongore ukali wake.”—Ŵaroma 12:18, 19
tum_Latn tum_Latn tum_Latn tum_Latn tum_Latn tum_Latn tum_Latn tum_Latn